text: Norge: Mere grænsekontrol i Danmark
  26 juni 2015 kl. 10.55
  Norske toldmyndigheder ønsker så meget grænsekontrol i Danmark som muligt
  Mens Venstre og Dansk Folkeparti lægger arm om at indføre skærpet grænsekontrol i Danmark, lyder der nu en klar opfordring fra nabolandet Norge.
  - Vi vil se meget på positivt på det, hvis Danmark får mere kontrol ved grænsen. Med lovlig trafik følger også ulovlig trafik. Jo mere grænsekontrol Danmark får, des bedre vil det være, siger Geir Høiseth, underdirektør i det norske toldvæsen, til Politiko.dk.
  Baggrunden er, at Danmark er blevet et transsitland for ulovlige smuglervarer såsom narkotika, som ryger videre til de nordiske lande.
  Grænsekontrol er et af de afgørende stridspunkter mellem Venstre og Dansk Folkeparti i de aktuelle forhandlinger om et regeringsgrundlag.
  